บุญถาวร มีรายได้เท่าไร
รู้ไหมว่ากว่าจะมีวันนี้ของบุญถาวร คุณวิวัฒน์ ทยานุวัฒน์ ผู้ก่อตั้งเกือบต้องออกจากโรงเรียนเพื่อมาช่วยกิจการที่บ้าน ทั้งๆ ที่เขาอยากเรียน ทำให้เขาต้องขัดใจทางบ้าน ด้วยการเรียนไปด้วยและช่วยกิจการที่บ้านไปด้วย  และก็อย่างที่ทุกคนเห็น มาวันนี้เขาได้สร้างอาณาจักรบุญถาวรที่มีรายได้มากกว่าหมื่นล้าน ที่มาที่ไปของเรื่องนี้เป็นยังไง ลงทุนแมนจะเล่าให้ฟัง
13 ม.ค. 2561

บุญถาวร มีรายได้เท่าไร / โดย ลงทุนแมน
รู้ไหมว่ากว่าจะมีวันนี้ของบุญถาวร
คุณวิวัฒน์ ทยานุวัฒน์ ผู้ก่อตั้งเกือบต้องออกจากโรงเรียนเพื่อมาช่วยกิจการที่บ้าน ทั้งๆ ที่เขาอยากเรียน ทำให้เขาต้องขัดใจทางบ้าน ด้วยการเรียนไปด้วยและช่วยกิจการที่บ้านไปด้วย
และก็อย่างที่ทุกคนเห็น มาวันนี้เขาได้สร้างอาณาจักรบุญถาวรที่มีรายได้มากกว่าหมื่นล้าน ที่มาที่ไปของเรื่องนี้เป็นยังไง ลงทุนแมนจะเล่าให้ฟัง
ในช่วงวัยเด็ก คุณวิวัฒน์ เป็นคนที่ชอบเรียนมาก แต่ทางบ้านอยากให้ออกมาช่วยงานที่บ้านมากกว่า ทำให้เขา ต้องอ่านหนังสือเรียนในช่วงเวลาปิดร้าน และต้องตื่นแต่เช้าเพื่อช่วยพ่อทำงาน ทำให้คุณวิวัฒน์ เข้าเรียนสายเป็นประจำ
ด้วยความมุมานะ ใฝ่เรียนของคุณวิวัฒน์ และความฝันที่อยากจะเป็นวิศวกร สุดท้ายเขาสอบติดวิศวะ จุฬา เขาดีใจมากและเอาเรื่องนี้ไปบอกที่บ้าน แต่ทางบ้านของคุณวิวัฒน์กลับตอบว่า ฝันมันกินได้ไหม และยังยืนยันที่จะให้ออกมาทำงานที่บ้านดีกว่า
อย่างไรก็ตาม สุดท้ายคุณวิวัฒน์ ก็ไปเรียนจนจบและเริ่มมาทำงานเป็นนายช่างเกี่ยวกับวิศวะโยธา แต่จุดเปลี่ยนของชีวิตมาถึงอีกครั้ง เมื่อวันหนึ่งเพื่อนของคุณวิวัฒน์มาบอกว่า “ที่บ้านเอ็งคิดถึงเอ็งมาก” พวกเขาอยากให้กลับไปช่วยงานที่บ้าน
คุณวิวัฒน์คิดอยู่นานและตัดสินใจลาออกจากงานที่ตนเองรัก เพื่อไปช่วยงานที่บ้าน
เขานำเอาความรู้ที่ร่ำเรียนและประสบการณ์ทำงานมาปรับปรุงกิจการดั้งเดิมของครอบครัว จากเดิมที่ขายเพียงแค่ท่อประปา มาเป็นร้านขายวัสดุก่อสร้างตั้งแต่ อิฐ หิน ปูน ทราย กระเบื้อง และสุขภัณฑ์ รวมทั้งมีการจัดเรียง และวางสินค้าใหม่ให้มีรูปแบบที่น่าสนใจมากขึ้น ช่วยให้ดึงดูดลูกค้าให้เข้าร้านมากขึ้น
เมื่อธุรกิจเริ่มเติบโต ทำให้ต้องมีการขยายธุรกิจ เขาจึงตัดสินใจไปคุยกับครอบครัวว่า จะไปเปิดร้านเอง แต่ที่บ้านกลับไม่เห็นด้วย และถามกลับมาว่า ทำไมต้องย้ายออกไป อยู่ที่นี่มันไม่ดีตรงไหน
อย่างไรก็ตาม คุณวิวัฒน์ก็มาเปิดธุรกิจเองแถวรัชดา ซึ่งช่วงเริ่มต้นเป็นไปด้วยความลำบากเพราะลูกค้าน้อยมาก มีเพียงลูกค้าเก่าที่เคยอุดหนุน จึงทำให้พยุงธุรกิจให้พอไปได้
ต่อมาในปีพ.ศ. 2526 เกิดน้ำท่วมใหญ่ในกรุงเทพ บ้านเรือนจำนวนมากได้รับความเสียหาย ทำให้หลังจากที่น้ำลด ผู้คนจำนวนมากเริ่มที่จะปรับปรุงซ่อมแซมบ้าน จนทำให้คนเหล่านั้นเริ่มมองหาร้านอุปกรณ์สำหรับตกแต่งและซ่อมแซมบ้าน ซึ่งบุญถาวร คือ หนึ่งในนั้น
ทำให้ ชื่อบุญถาวร เริ่มติดปากของลูกค้านับแต่นั้น เป็นต้นมา
เมื่อกิจการเริ่มขยายตัวและไปได้ดี เพื่อนของคุณวิวัฒน์ ได้มองเห็นโอกาสในการเติบโตทางธุรกิจที่มากกว่า จึงเข้ามาเสนอและชักชวนคุณวิวัฒน์ ให้ทำโครงการ “บุญถาวร 4 มุมเมือง” เพื่อขยายธุรกิจออกไปสู่ชานเมืองรอบนอกซึ่งประกอบไปด้วยสาขารังสิต สาขาปิ่นเกล้า สาขาบางนาและสาขาธนบุรี-ปากท่อ
ช่วงนั้นคุณวิวัฒน์ทำงานหนัก จนแทบไม่ค่อยมีเวลาไปดูครอบครัวแต่ภรรยาของเขาก็คอยให้กำลังใจตลอด และยังบอกว่า ทำงาน “หน้าบ้าน” ให้เต็มที่ ส่วนงาน “หลังบ้าน” เธอจะดูแลเอง
ธุรกิจบุญถาวรยังเติบโตไปได้เรื่อยๆ จนมาวันหนึ่ง ลูกน้องของคุณวิวัฒน์ถามขึ้นมาว่า “เฮียครับ ทุกวันนี้ฝันของเฮียเป็นจริงหรือยังครับ” แต่คุณวิวัฒน์กลับตอบมาว่า “ฝันของผมยังไม่เป็นจริง มันจะเป็นจริงเมื่อพวกเราที่บุญถาวร มีกินมีใช้ มีความสุขไม่เดือดร้อนกัน ซึ่งไม่รวมแต่พนักงานของเรา แต่ควรรวมไปถึงลูกหลานของพนักงานทุกคนด้วย”
ทุกวันนี้เครือบุญถาวร มีหลายบริษัท ได้แยกตัวกันทำธุรกิจซึ่งอยู่ภายใต้การบริหารของตระกูลทยานุวัฒน์ เช่น
รายได้และกำไรของบริษัท บุญถาวรเซรามิค จำกัด
ปี 2559 รายได้ 9,654 ล้านบาท กำไร 167 ล้านบาท
รายได้และกำไรของบริษัท บุญถาวรเซรามิค 2000 จำกัด
ปี 2559 รายได้ 2,395 ล้านบาท กำไร 170 ล้านบาท
รายได้และกำไรของบริษัท บุญถาวรกรุ๊ป จำกัด
ปี 2559 รายได้ 150 ล้านบาท กำไร 139 ล้านบาท
รายได้และกำไรของบริษัท บุญถาวรดีเวลลอปเม้นท์ จำกัด
ปี 2559 รายได้ 519 ล้านบาท กำไร 19 ล้านบาท
รายได้และกำไรของบริษัท บุญถาวรเคหะภัณฑ์ จำกัด
ปี 2559 รายได้ 167 ล้านบาท กำไร 1 ล้านบาท
รายได้และกำไรของบริษัท บุญถาวร ไลท์ติ้ง เซ็นเตอร์ จำกัด
ปี 2559 รายได้ 317 ล้านบาท ขาดทุน 3 ล้านบาท
รายได้และกำไรของบริษัท บุญถาวร โซลูชั่น จำกัด
ปี 2559 รายได้ 18 ล้านบาท ขาดทุน 4.9 ล้านบาท
รายได้และกำไรของบริษัท ศูนย์ฝึกอบรมและพัฒนาช่างฝีมือบุญถาวร จำกัด
ปี 2559 รายได้ 26 ล้านบาท ขาดทุน 10 ล้านบาท
เรื่องนี้สอนให้รู้ว่า การตัดสินใจที่จะเริ่มทำอะไรตามฝันของตนเองบ้าง แม้บางครั้งมันอาจจะขัดใจกับคนที่เรารักหรือคนที่หวังดีกับเรา แต่ถ้าเราทำไปด้วยความมีเหตุผล มีความพยายามไปให้ถึงเป้าหมาย
ไม่มีใครที่จะรู้ดีกว่าตัวเราเอง..
สิ่งที่เราต้องทำก็แค่เชื่อหัวใจตัวเอง
สุดท้ายถ้าเราทำไม่ได้ก็ไม่เป็นไร อย่างน้อยก็ยังดีกว่าไม่เริ่มอะไรเลย..
———————-
ถ้าชอบเรื่องราวแบบนี้ อ่านบทความของลงทุนแมนแบบรวมเล่มได้ในหนังสือ ลงทุนแมน 1.0 หาซื้อได้ที่ ร้านหนังสือชั้นนำได้แล้ววันนี้
สั่งซื้อออนไลน์ได้ที่เว็บไซต์ SE-ED 
หรือ ที่เว็บไซต์ shoptAt24 ส่งฟรีที่ร้าน 7-11 ทุกสาขา 
———————-
Reference
-
-
-
-
-
-